เดลต้าระบาดกระทบตลาดการลงทุนไม่เท่ากัน/กระแสเงินทุนต่างชาติไหลออกจากภูมิภาคเอเชีย/กลุ่มธนาคารรายงานผลประกอบการดีกว่าคาด แต่มุมมองระยะข้างหน้ายังไม่แน่นอน/SET 1545-50 หุ้นแนะนำ PTTEP, STGT
22 กรกฎาคม 2564

ปัจจัยต่างประเทศ: ปัจจัยสำคัญที่อาจส่งผลกดดันต่อตลาดหุ้นทั่วโลกระยะสั้นคือการแพร่ระบาดโควิดสายพันธ์เดลต้า ซึ่งล่าสุดในสหรัฐฯ สายพันธุ์เดลต้ากลายเป็นสายพันธุ์หลักของการระบาดแล้ว โดยเพิ่มจาก 50% ตอนต้นเดือนกรกฏาคมมาเป็น 83% ของจำนวนผู้ติดเชื้อใหม่ อย่างไรก็ตามเรายังมองว่าผลกระทบต่อเศรษฐกิจจะไม่เท่ากันระหว่างกลุ่มประเทศที่ฉีดวัคซีนในสัดส่วนมากกว่า 50% เช่นฝั่งสหรัฐฯและยุโรปคาดว่าจะได้รับผลกระทบจำกัด ขณะที่กลุ่มประเทศที่ฉีดวัคซีนในสัดส่วนที่น้อยกว่าเช่นกลุ่มประเทศในฝั่งเอเชียจะได้รับผลกระทบรุนแรงกว่าจากมาตรการปิดเมืองที่ถูกนำกลับมาใช้อีกครั้ง จากสถาณการณ์ดังกล่าวส่งผลต่อทิศทางกระแสเงินทุนต่างชาติไหลออกจากกลุ่มประเทศฝั่งเอเชียต่อเนื่อง (Thailand, Philippines, India, Korea, Taiwan) โดยในช่วง 5 วันที่ผ่านมามีเงินไหลออกรวมกันกว่า 3,200 ล้านเหรียญสหรัฐ ขณะที่ไทยประเทศเดียวมีเงินไหลออกกว่า 150 ล้านเหรียญสหรัฐหรือกว่า 4.9 พันล้านบาท ทั้งนี้เราคาดว่าเม็ดเงินต่างประเทศจะยังไม่ไหลกลับเข้ามาจนกว่าสถาณการณ์โควิดในประเทศจะดีขึ้น
ปัจจัยในประเทศ: สถาณการณ์โควิดในประเทศ แม้จะประกาศเซ็นต์สั่งซื้อวัคซีน Pfizer เข้ามา 20 โดสในไตรมาส4 แต่ในไตรมาส 3 ยังคงมีวัคซีนเข้ามาน้อยกว่าแผนเดิมทำให้การฉีดวัคซีนยังไม่สามารถเร่งตัวได้ในระยะสั้น ขณะที่จำนวนยอดผู้ติดเชื้อและผู้เสียชีวิตยังอยู่ในระดับสูง ล่าสุดทางศบค.ได้มีประกาศปิดเพิ่มเติมอีก 10 สถานที่ สร้างบรรยากาศเชิงลบต่อเนื่อง ขณะที่ผลประกอบการไตรมาส 2 ของกลุ่มธนาคารที่เรา cover ทั้งหมด 7 ตัวนั้นได้รายงานออกมาครบแล้ว ซึ่งโดยรวมออกมาดีกว่าที่เราคาดจากการตั้งสำรองที่น้อยกว่าคาด, รายได้ค่าธรรมเนียมที่ดีและรายได้พิเศษ ทั้งนี้ KTB และ SCB ถือว่ารายงานออกมาได้ค่อนข้างเด่นสุดในกลุ่ม ขณะที่ BBL และ BAY รายงานออกมาดีจากรายได้พิเศษ อย่างไรก็ตามหากมองไปข้างหน้าในไตรมาสสามหากสถาณการณ์โควิดยังคงยืดเยื้อ อาจมีความเสี่ยงที่กลุ่มธนาคารอาจตั้งกลับมาตั้งสำรองเพิ่มขึ้นและคุณภาพสินทรัพย์ที่อาจจะแย่ลง นอกจากนี้ policy risk ยังเป็นอีกปัจจัยที่ต้องติดตามโดยล่าสุดธปท.เตรียมออกประกาศหลักเกณฑ์เรื่องการกำกับดูแลค่าธรรมเนียมของธนาคารพาณิชย์กว่า 300 รายการ เพื่อให้การคิดค่าธรรมเนียมสะท้อนต้นทุนและรายได้ที่เกิดขึ้นจริง โดยทุกธนาคารจะต้องทบทวนและเปิดเผยค่าธรรมเนียมอย่างชัดเจนบนเว็บไซต์ เพื่อความโปร่งใส รวมทั้งให้ ธปท.ดึงข้อมูลเพื่อให้ประชาชนเปรียบเทียบเลือกใช้บริการแต่ละธุรกรรมได้ว่า คิดค่าธรรมเนียมเท่าไรบ้าง อย่างไรก็ตามเราคาดว่าประเด็นดังกล่าวอาจกระทบกลุ่มธนาคารจำกัด เนื่องจากค่าธรรมเนียมที่เหล่าธนาคารหันมาเน้นมากขึ้นจะเป็นค่าธรรมเนียมกลุ่มประกันและกองทุนมากกว่าค่าธรรมเนียมด้านธุรกรรม แต่จะกดดัน sentiment การลงทุนระยะสั้น ดังนั้นถึงแม้ว่าราคาหุ้นกลุ่มธนาคารจะปรับตัวลงมาอยู่ในระดับมูลค่าที่ค่อนข้างถูก P/B ต่ำกว่าระดับ 2SD จำกัด downside แต่อาจไม่สามารถคาดหวังการฟื้นตัวขึ้นชัดเจนในระยะอันใกล้ เราแนะนำให้รอติดตามดูสถาณการณ์โควิดในการประกอบการตัดสินใจลงทุนในกลุ่มธนาคาร
มุมมองตลาดหุ้น/ กลยุทธ์การลงทุน วันนี้คาด SET 1545-50 หุ้นแนะนำ PTTEP, STGT
1) PTTEP (ราคาพื้นฐาน 142.00 บาท) คาดว่า sentiment จะดีขึ้นจากราคานำมันดิบฟื้นตัว หลังมีรายงานว่า สต็อกน้ำมันดิบที่เมืองคูชิงในรัฐโอกลาโฮมาของสหรัฐ ร่วงลงแตะระดับต่ำสุดในรอบ 18 เดือน ขณะที่สต็อกน้ำมันเบนซินและน้ำมันกลั่นปรับตัวลงเช่นกัน บ่งชี้อุปสงค์ของสหรัฐฯยังคงแข็งแกร่ง 2) STGT (ราคาพื้นฐาน 66.00 บาท) อาจได้ sentiment บวกจากสถาณการณ์โควิดที่การแพร่ระบาดสายพันธ์เดลต้าเร่งตัวขึ้นทั่วโลกในระยะสั้นรวมถึงได้ประโยชน์จากทิศทางค่าเงินบาทอ่อนค่าต่อเนื่อง
รายงานตัวเลขเศรษฐกิจ 
วันพฤหัสฯ ติดตามการประชุมธนาคารกลางยุโรปคาดคงดอกเบี้ยนโยบาย (Deposit Facility Rate) ที่ -0.5% ตัวเลขการขอรับสวัสดิการว่างงานของสหรัฐฯรายสัปดาห์ ตัวเลขยอดขายบ้านมือสองของสหรัฐฯ เดือน มิ.ย.และการประมูลพันธบัตร 10 ปีที่ปรับเงินเฟ้อของสหรัฐฯ (TIP)
วันศุกร์ ติดตาม ยอดค้าปลีกของอังกฤษเดือน มิ.ย. ดัชนีคาดการณ์ Markit PMI ภาคการผลิต และภาคบริการของยูโรโซนเดือน ก.ค. ดัชนีคาดการณ์ Markit PMI ภาคการผลิต ของสหรัฐฯ เดือน ก.ค. คาด 61.8 จุด หรือ -0.4% MoM ขณะที่ดัชนีคาดการณ์ Markit PMI ภาคบริการ ของสหรัฐฯ เดือน ก.ค. คาด 64.1 จุด หรือ -0.8% MoM